Къэбэрдей-Балъкъэрым и къалащхьэм щрагъэжьащ «Георгиевскэ дэнлъэч» Iуэхур
ТекIуэныгъэ Иным и махуэм зыхуэгъэхьэзырыным хиубыдэу Налшык къалэм ЗэгурыIуэныгъэмкIэ и утыкум щрагъэжьащ гъэ къэс къызэрагъэпэщ «Георгиевскэ дэнлъэч» урысейпсо Iуэхур.
Абы теухуа дауэдапщэм кърихьэлIащ щIалэгъуалэ, жылагъуэ зэгухьэныгъэхэм, еджапIэ нэхъыщхьэхэмрэ курыт профессиональнэ еджапIэхэмрэ я лIыкIуэхэр, школакIуэхэр. Къалэм и уэрам нэхъыщхьэм метр 72-рэ хъу ныпыр яIыгъыу волонтёрхэр Абхъазым и утыкум нэс ирикIуащ икIи Бахъсэн районым и лIыкIуэхэм абдеж щратащ. Накъыгъэм и 9-м нэсыху а Георгиевскэ ныпыр республикэм и муниципалитет псоми къыщрахьэкIынурэ, Налшык къахьыжынущ.
